Michelisz Norbert az év gyorsasági autóversenyzője | MRG | Misu Racing 2.0
Ez a bejegyzés 6 évvel ezelőtt készült, a benne szereplő információk már nem feltétlenül aktuálisak.
Az év gyorsasági autóversenyzője díjjal tüntették ki Michelisz Norbertet szombaton a Magyar Nemzeti Autósport Szövetség év végi díjátadó gáláján. Zengő Zoltán, a Zengő Dension Team tulajdonosa az év csapatfőnöke kitüntetést vehette át egy kihívásokkal teli szezon végén.
Idei teljesítménye alapján Michelisz Norbert, a Zengő Dension Team pilótája nyerte el a Magyar Nemzeti Autósport Szövetség Autós Gyorsasági Bizottságának „Év autóversenyzője” díját. Michelisz a kitüntetést szombat este vette át, a díjazottak között volt az „Év csapatfőnöke” díjat elnyerő Zengő Zoltán és a Lotus Ladies Cup különdíjasa, a Zengő Motorsport színeiben versenyző Kőváry Anett is.
Michelisz Norbert 2011-ben az egyetlen világbajnoki szinten induló magyar autóversenyző volt. A Zengő Dension Team pilótája hosszú évek után idén először hátsókerék-meghajtású versenyautóval, egy BMW 320 TC-vel állt rajthoz a Túraautó Világbajnokság mezőnyében és sokáig harcban állt a gyári támogatás nélküli versenyzők számára kiírt Yokohama Drivers’ Trophy elsőségéért.
Az igen erős mezőnyben Michelisz többször közel állt ahhoz, hogy kiemelkedő eredményeket érjen el, a Hungaroringen megrendezett idei első WTCC hétvégén örökre emlékezetes körülmények közepette a 2. helyen ért célba. A 27 esztendős sportoló sikerét mintegy 50.000 helyszíni és több százezer televíziónéző ünnepelte.
A magyar versenyző nem csak a pályán, a hétköznapokon is igen sikeressé vált: A szezon kezdete óta rajongói száma megháromszorozódott a Facebookon, ahol jelenleg a 3. legnépszerűbb aktív magyar sportoló. Micheliszt néhány héttel ezelőtt a bama.hu és a Dunántúli Napló olvasói az év emberének is megválasztották.
Az AGYB Év autóversenyzője díj mellett Michelisz a Sportcsillagok Gálaestje közönségdíjának nevezettjei között is megtalálható.
#Michelisz Norbert#Zengő Motorsport#Zengő Zoltán
Michelisz és mérnöke minden eshetőségre felkészült, de ezt nem lehetett kivédeni.